[pic] | KUMMISSJONI TAL-KOMUNITAJIET EWROPEJ | Brussel 22.7.2009 KUMM(2009) 388 finali KOMUNIKAZZJONI MILL-KUMMISSJONI Il-Qafas Ġejjieni tal-Liġi tal-Kompetizzjoni applikabbli għas-settur tal-vetturi bil-mutur (Test b'rilevanza għaż-ŻEE) {SEG(2009) 1052}{SEG(2009) 1053} KOMUNIKAZZJONI MILL-KUMMISSJONI Il-Qafas Ġejjieni tal-Liġi tal-Kompetizzjoni applikabbli għas-settur tal-vetturi bil-mutur(Test b'rilevanza għaż-ŻEE) 1. L-Għan u l-ambitu ta’ din il-Komunikazzjoni 1.1. Introduzzjoni 1. Il-manifatturi tal-vetturi bil-mutur jiddistribwixxu u jiżguraw it-tiswija u l-manutenzjoni tal-prodotti tagħhom permezz ta' netwerks ta' intermedjarji u dawk li jsewwu. Il-gruppi ta' ftehimiet simili li jikkostitwixxu dawn in-netwerks jista' jkollhom bżonn ta' valutazzjoni skont l-Artikolu 81. Ir-regolamenti dwar l-eżenzjoni ta' kategorija joħolqu żoni ta' sikurezza għal kategoriji ta' ftehimiet li jinqabdu bil-projbizzjoni taħt l-Artikolu 81(1), li jeżentaw lill-partijiet kontraenti mill-ħtieġa tal-analiżi ta' jekk dawk il-ftehimiet jistgħux jibbenefikaw mill-eċċezzjoni provduta fl-Artikolu 81(3). Għaldaqstant, l-eżenzjonijiet ta' kategorija jikkontribwixxu għaċ-ċertezza legali u għall-applikazzjoni koerenti tar-regoli tal-kompetizzjoni tal-UE madwar l-UE. Ftehimiet mhux koperti bl-eżenzjoni ta' kategorija mhumiex preżunti li huma illegali, iżda għandhom jiġu evalwati individwalment. 2. Is-settur tal-vetturi bil-mutur, li jinkludi karozzi tal-passiġġieri u vetturi industrijali, ġie suġġett għal regolamenti ta' eżenzjonjiet ta' kategorija speċifiċi sa min-nofs it-tmeninijiet, l-iktar waħda riċenti hija r-Regolament tal-Kummissjoni (KE) Nru 1400/2002 ("ir-Regolament"), li ġie adottat f'Lulju 2002 u ġie applikabbli fl-1 ta' Ottubru 2003. Dan ir-Regolament se jiskadi fil-31 ta' Mejju 2010. Il-partijiet interessati jaqblu prattikament unanimament li s-settur għandu jkompli jibbenefika mill-eżenzjoni ta’ kategorija, kemm jekk ġenerali jew speċifika għas-settur, wara din id-data. L-iskop tal-komunikazzjoni preżenti huwa li jistabilixxi orjentamenti bażiċi ulterjuri dwar il-qafas legali tal-ġejjieni li għandu japplika għal ftehimiet dwar id-distribuzzjoni tal-vetturi bil-mutur u dwar servizzi ta' wara l-bejgħ wara l-iskadenza tar-Regolament. Il-partijiet interessati kollha huma mistiedna li jissottomettu l-kummenti tagħhom dwar din il-Kommunikazzjoni qabel il-25 ta’ Settembru 2009. Il-Kummissjoni għandha tieħu f’kunsiderazzjoni dawn il-kummenti fil-kuntest ta’ proċedura leġiżlattiva ta’ segwitu. 1.2. Il-proċess ta' reviżjoni li jwassal għal din il-Kommunikazzjoni 3. Skont l-Artikolu 11(2) tar-Regolament, u wara stħarriġ tas-suq fil-fond, il-Kummissjoni evalwat l-impatt tal-eżenzjoni tal-kategorija fuq il-prattiċi tal-industrija u l-effetti ta' dawk il-prattiċi fuq il-kompetizzjoni fis-swieq tal-UE fir-Rapport tal-Evalwazzjoni tagħha tat-31 ta' Mejju 2008[1]. Il-pubblikazzjoni ta' dan ir-Rapport qanqal ħafna kummenti minn firxa wiesa' ta' partijiet interessati, inkluż manifatturi ta' vetturi, bejjiegħa u sewwejja awtorizzati, in-negozju indipendenti tal-muturi, il-konsumaturi, l-awtoritajiet nazzjonali u l-komunità legali[2]. 4. Fuq il-bażi tar-Rapport tal-Evalwazzjoni u l-konsultazzjonjiet u d-diskussjonjiet li segwew, is-servizzi tal-Kummissjoni lestew Rapport tal-Valutazzjoni tal-Impatt ("RVI") jikkunsidra l-benefiċji potenzjali u l-ispejjeż ta' xenraji ta' politika varji għal sistema ġejjiena applikabbli għas-settur tal-vetturi bil-mutur. Għalhekk din il-Kommunikazzjoni għandha tinqara flimkien mar-RVI. 5. Ir-RVI kkunsidra erba' xenarji, li huma (i) li jittawwal iż-żmien tar-Regolament preżenti; (ii) titħalla tiskadi u tiġi permessa l-applikazzjoni tar-Regolament tal-eżenzjoni ta' kategorija fuq ftehimiet vertikali ("l-eżenzjoni ta' kategorija")[3] għan-negozju tal-vetturi bil-mutur; (iii) li jiġu adottati dispożizzjonijiet li huma speċifiċi għas-settur[4] li jakkumpanjaw l-eżenzjoni ta’ kategorija u (iv) li jiġi adottat eżenzjoni ta’ kategorija ġdida speċifika għas-settur li tiffoka fuq is-servizz ta’ wara l-bejgħ u li tikkumplimenta d-dispożizzjonjiet tal-eżenzjoni ta' kategorija. 6. Minkejja li l-konklużjonjiet tar-RVI esprimew preferenza ħafifa għax-xenarju (iii), il-valutazzjoni sħiħa ta’ dan ix-xenarju ma kenitx sostanzjalment differenti minn dik relatata max-xenarju (iv), minħabba l-vantaġġi u l-iżvantaġġi komparattivi taż-żewġ xenarji. Għaldaqstant ir-RVI ma’ eskludietx li x-xenarju favorit jista’ jkun amalgamazzjoni tal-aħjar karatteristiċi taż-żewġ xenarji. 7. Il-Kommunikazzjoni preżenti tieħu wkoll f’kunsiderazzjoni li l-industrija awtomobilistika fil-preżent qed tiffaċċja kundizzjonjiet diffiċli li jinbtu mit-tnaqqis drastiku fid-domanda minħabba l-kriżi ekonomika ġenerali u t-tnaqqis fil-fiduċja li serva ta’ deterrent għall-konsumaturi milli jixtru oġġetti li jiswew il-flus bħal karozzi. It-tnaqqis fid-domanda u l-produzzjoni li nħass fil-qasam tal-vetturi kummerċjali kien saħansitra ikbar. B’mod ġenerali, l-industrija ntlaqtet partikolarment ħażin, prinċipalment minħabba li kienet diġà qed issofri minn kapaċitajiet strutturali żejda. F’dan il-kuntest huwa importanti għall-Kummissjoni li tistabbilixxi qafas ta’ politika ta’ kompetizzjoni ċar u prevedibbli għas-settur awtomobilistiku, sabiex tiġi eviata l-inċertezza, partikolarment fil-kriżi preżenti, u li tittieħed il-konsiderazzjoni dovuta tal-isfidi ffaċċjati mill-industrija u l-importanza tagħha għall-ekonomija Ewropea. Din il-Kommunikazzjoni tieħu f’kunsiderazzjoni riflessjoni aktar wiesgħa fuq il-futur tal-industrija, il-fornituri tagħha – li l-maġġorparti tagħhom huma SMEs – u l-klijenti tagħha, u għandha tiġi kkunidrata bħala parti minn qafas ta' politika ġenerali għas-settur. Minħabba l-importanza tal-SMEs speċjalment fis-servizzi ta' wara l-bejgħ, il-Kommunikazzjoni’preżenti hija konformi mal-prinċipji maqbula fl-Att dwar in-Negozja ż-Żgħar. 1.3. Elementi ewlenin tal-qafas legali futur għall-ftehimiet tad-distribuzzjoni tal-vetturi u tas-servizz ta’ wara l-bejgħ 8. L-għan ġenerali tal-politika tal-kompetizzjoni tal-Kummissjoni lejn ftehimiet vertikali hija li tippermetti l-impriżi kkonċernati biex jibbenefikaw minn żona ta’ sikurezza permezz tal-adozzjoni tar-regolamenti tal-eżenzjoni ta’ kategorija bil-mira li tiġi żgurata superviżjoni effettiva tas-swieq, filwaqt li tiġi simplifikata l-amministrazzjoni u jiġu ridotti l-ispejjeż ta’ konformità għad-ditti, f’konformità mal-Artikolu 83(2)(b) tat-Trattat. 9. Fir-rigward tal-għan li tiġi żgurata s-superviżjoni effettiva tas-swieq, il-Kummissjoni tirrikonoxxi li l-għanijiet tal-politika speċifika li jsawru r-Regolament (KE) Nru 1400/2002 jibqgħu validi. Dawn huma diskussi fit-taqsima 2 aktar 'l isfel. 10. Fir-rigward tal-miżuri maħsuba biex jilħqu tali għanijiet, għandu jitfakkar il-benefiċċju tal-eżenzjoni ta' kategorija għal dawk il-ftehimiet li għalihom huwa possibbli li wieħed jassumi li l-erba' kundizzjonjiet tal-Artikolu 81(3) huma sodisfatti. Fl-istess ħin, il-kamp ta' applikazzjoni tal-eżenzjoni ta' kategorija m'għandhiex tiġi ristretta b'tali mod li l-ispejjeż amministrattivi għall-infurzaturi u l-ispejjeż tal-konformità għad-ditti jiżdiedu b'mod mhux xieraq minħabba l-ħtieġa ta' valutazzjoni individwali tal-ftehimiet li x'aktarx ma jkollhom l-ebda effett negattiv nett fuq il-kompetizzjoni. 11. Isegwi wkoll li l-Kummissjoni għandha żżomm lura milli timponi ristrezzjonjiet regolatorji li mhumiex ġustifikati mill-għan tal-protezzjoni tal-kompetizzjoni fis-suq u li jistgħu minflok, ixekklu l-isforzi tal-industrija milli ssir iktar kompetittiva fuq livell globali. Min-naħa l-oħra, is-sistema futura għandha tagħmilha possibbli għall-awtoritajiet tal-kompetizzjoni sabiex jużaw ir-riżorsi tagħhom għall-prosekuzzjoni tal-iktar ksur serju tar-regoli tal-kompetizzjoni, bl-aħjar użu tal-isforzi tal-infurzar li jirriżulta, tisħiħ tal-effett deterrenti tal-Artikolu 81 u t-titjib probabbli tar-riżultati relatati mal-poltika. Bħala riżultat, tali approċċ għandu jwassal għal impatt ġenerali pożittiv fuq il-benesseri tal-konsumatur. 12. Fid-dawl ta’ dan li ntqal, sabiex jiġi definit l-kamp ta’ applikazzjoni tal-eżenzjoni ta’ kategorija applikabbli għas-settur tal-vetturi bil-mutur, jeħtieġ li l-Kummissjoni tikkunsidra l-kundizzjonjiet kompetittivi tas-swieq relevanti u li għandha ssir distinzjoni bażika bejn is-swieq għall-bejgħ ta’ vetturi bil-mutur ġodda u s-swieq tat-tiswija u tas-servizzi ta' manutenzjoni u/jew għad-distribuzzjoni tal-parts. 13. Fir-rigward tal-bejgħ ta’ vetturi bil-mutur, il-Kummissjoni ma sabitx indikazzjonjiet ta’ nuqqasijiet ta’ kompetizzjoni fl-UE. Għaldaqstant, il-Kummissjoni tikkonsidra li, ftehimiet dwar id-distribuzzjoni tal-vetturi bil-mutur għandhom jibbenefikaw minn żona ta’ sikurezza konċessa mill-eżenzjoni ta’ kategorija dwar il-ftehimiet vertikali. Il-linji gwida speċifiċi għas-settur għandhom jingħataw f’ċerti kwistjonjiet speċifiċi sabiex jiċċaraw kif japplikaw ċerti prinċipji ġenerali u b’mod partikolari l-kundizzjonjiet skont liema l-benefiċċju tal-eżenzjoni ta’ kategorija ġenerali tista’ tiġi rtirata kif indikat hawn taħt fil-punt 2.1. 14. Fir-rigward tas-swieq tas-servizzi ta’ tiswija u manutenzjoni u/jew tad-distribuzzjoni tal-partijiet, il-Kummissjoni tikkonkludi li l-kompetizzjoni hija inqas intensa minħabba n-natura tas-suq orjentat lejn il-marki speċifiċi li jfisser li n-netwerks tal-manifatturi awtorizzati ġeneralment igawdu ishma tas-suq ikbar. Billi jiġi limitat il-kamp ta’ applikazzjoni taż-żona ta’ sikurezza permezz ta’ limitu tas-sehem tas-suq ta’ 30% applikabbli għat-tipi kollha ta’ ftehimiet, l-eżenzjoni ta’ kategorija tkun hi nnifisha tippermetti infurzar iffukat u effettiv tal-Artikolu 81 għal dawn il-ftehimiet. Madanakollu, sabiex titjieb l-effiċjenza u l-prevedibilità tal-politika tal-kompetizzjoni tagħha, il-Kummissjoni tikkunsidra xieraq li tikkumplimenta l-eżenzjoni ġenerali ta’ kategorija b’qafas legali speċifiku mfassal biex jindirizza numru ta’ kwistjonjiet problematiċi li huma rilevanti b’mod partikolari għas-settur tal-vetturi bil-mutur. 2. Għanijiet u għażla ta’ poltika 2.1. Il-prevenzjoni tal-esklużjoni mis-suq ta' manifatturi ta' vetturi f'kompetizzjoni u s-salvagwardja tal-aċċess tagħhom għas-suq 15. Il-Kummissjoni timmira għas-salvagwardja tal-kompetizzjoni billi tnaqqas ir-riskju li l-operaturi stabbiliti jeskludu mis-suq manifatturi li jikkompetu permezz ta’ użu mifrux ta’ obbligi ta’ marka unika. Ir-riskju ta’ esklużjoni għandu madanakollu jkun ekwilibrat bil-possibilità ta’ bejgħ ta’ marki differenti tista’ toħloq parasitiżmu u twassal għal livelli sub-ottimali ta’ investiment. 16. Għandu jiġi mfakkar illi, f’konformità mal-ġurisprudenza tal-Qorti tal-Ġustizzja[5], obbligi ta’ marka unika mhumiex ikkunsidrati bħala r-restrizzjonijiet tal-kompetizzjoni intenzjonati. B’mod partikolari, jistgħu jaqgħu barra mill-portata tal-Artikolu 81(1) meta jikkonformaw mal-kundizzjonjiet tal-Avviż de minimis [6]. Dan ifisser li l-esklużjoni tal-marka unika mill-kamp ta’ azzjoni tal-eżenzjoni ta’ kategorija ma jistgħux jinftiehmu bħala li awtomatikament jagħtu lill-operatur id-dritt li jbigħ marki ta’ manifatturi li jikkompetu irrispettivament mill-kuntest ekonomiku li fih tali obbligi huma applikati. Is-saħħa fis-suq tal-partijiet u l-karatteristiċi tas-swieq relevanti huma fatturi ewlenin biex jiġi determinat jekk obbligi ta’ marka unika jistgħux jinqabdu taħt l-Artikolu 81(1) u għalhekk jeħtieġu valutazzjoni skont l-Artikolu 81(3). 17. Sabiex tirrifletti l-ħtieġa għal ekwilibriju xieraq bejn l-effetti anti-kompetittivi potenzjali u l-benefiċċji li jtejbu l-effiċjenza, l-eżenzjoni ta’ kategorija ġenerali tkopri ftehimiet ta’ marka unika sal-limitu ta’ sehem tas-suq ta’ 30% u bil-kundizzjoni li t-tul tal-obbligi tal-marka unika ma jeċċedix il-ħames snin. Dan ifisser li sabiex ikunu jistgħu jibbenefikaw mill-eżenzjoni ta’ kategorija ġenerali, l-aġenti għandhom ikunu kapaċi li jitterminaw ir-rabta wara l-perjodu inizjali ta’ ħames snin, mingħajr ma jitilfu l-kuntratt ta' distribuzzjoni tagħhom u l-investimenti ta’ marki speċifiċi konnessi miegħu. Madanakollu, hija prattika komuni fis-settur tal-vetturi li wieħed jidħol fi ftehim ta’ aġenzija jew ta’ tul indefinit jew, eċċezzjonalment, għal perjodi li jiġġeddu ta’ mill-inqas ħames snin. Dan jimplika li l-ftehimiet preżenti preżenti mħaddma mill-manifatturi tal-vetturi ma jkunux koperti bl-eżenzjoni ta’ kategorija ġenerali jekk ikun fihom obbligi ta’ marka unika applikabbli għal aktar minn ħames snin. 18. Id-differenza prinċipali bejn id-dispożizzjonjiet speċifiċi tar-Regolament preżenti (KE) Nru 1400/2002 u l-eżenzjoni ta’ kategorija ġenerali qegħda fid-definizzjoni tal-obbligi ta’ marka unika. Skont ir-Regolament (KE) Nru 1400/2002, dan il-kunċett ifisser obbligu dirett jew indirett li jġiegħel lill-aġent li jixtri mingħand fornitur iktar minn 30% tax-xiri totali tax-xerrej tal-oġġetti rilevanti, b’hekk jippermetti lill-aġent li jieħu sa żewġ marki addizzjonali mingħand il-fornituri kompetituri, li jistgħu jiġu mibjugħin kemm mil-lok jew minn showroom unika. Taħt l-eżenzjoni ta' kategorija ġenerali, id-definizzjoni hija limitata għal dawk l-obbligi (li jmorru lil hinn minn ħames snin) li jġegħlu lill-aġent li ma jimmanifatturax, jixtrix, jbiegħx jew jerġa’ jbiegħx oġġetti li jikkompetu mal-oġġetti tal-kuntratt, jew li jixtri mingħand fornitur iktar minn 80% tax-xiri totali tax-xerrej tal-oġġetti rilevanti. Fil-prattika, dan ifisser li l-aġent, wara ħames snin, għandu jkun liberu li jieħu marka waħda addizzjonali, iżda jista’ jkun ikollu jbigħha minn showroom separata. 19. F’dan ir-rigward, għandu jiġi mfakkar li l-prassi ta’ marki differenti fl-istess showroom ġiet assimilata mis-suq b’mod limitat biss u li mhemmx evidenza empirika robusta li tindika li tali forma ta’ distribuzzjoni ffaċilitat id-dħul ta’ operaturi ġodda fis-swieq tal-UE b’xi mod apprezzabbli. Barra minn hekk, l-użu ta’ marki diversi ġie pprattikat anki qabel id-dħul fis-seħħ tar-Regolament 1400/2002 f’żoni ġeografiċi fejn tali forma kienet tagħmel sens ekonomiku minħabba l-kundizzjonjiet tas-suq lokali. Huwa għalehekk probabbli li dan se jkompli irrispettivament minn kwalunkwe kambjament fil-qafas legali. Għandu jiġu wkoll enfasizzat illi l-ispejjeż ta’ tiftix għal vetturi bil-mutur huma baxxi bħala perċentwali tal-valur tal-prodott, u li bħala konsegwenza l-konsumaturi huma ġeneralment disposti li jżuru showrooms differenti sabiex jipparagunaw vetturi li jikkompetu ma’ xulxin. Tassew, li wieħed iżur aġenti differenti sabiex iqabbel u jinnegozzja fuq il-prezzijiet hija parti tas-soltu tal-proċess tax-xiri. Barra minn hekk, il-konsumaturi jistgħu mill-ewwel jipparagunaw il-prodotti fuq l-Internet. Il-fatt li jkun hemm marki differenti fl-istess showroom jista’ wkoll itappan l-immaġini tal-marka, u jġiegħel lill-manifatturi jieħdu passi sabiex jippreżervaw l-identità azjendali tagħhom billi jaġġustaw l-istandards tal-aġenzija għal dan il-fini. Barra minn hekk, jistgħu jieqfu jinvestu fl-aġenziji tagħhom, pereżempju permezz ta’ taħriġ, biex jevitaw riskji ta’ parasitiżmu. Fil-prattika, dawn il-fatturi wasslu, għal żieda fid-distribuzzjoni tal-ispejjeż li jġorru l-aġenti. 20. Fir-rigward ta’ servizzi ta’ tiswija, obbligi ta’ marka unika ma jibbenefikawx minn eżenzjoni ta’ kategorija fi kwalunkwe każ peress li l-ishma tas-suq tan-netwerk tal-manifatturi ġeneralment jaqbżu l-limitu tat-30%. Għaldaqstant, fir-rigward tal-ftehimiet tas-servizzi ta’ wara l-bejgħ, ma teżisti l-ebda differenza bejn id-diversi għażliet ikkunsidrati. 21. Fid-dawl ta’ dan li ngħad, il-Kummissjoni temmen li l-applikazzjoni tal-eżenzjoni ta’ kategorija ġenerali għal obbligi ta’ marka unika fis-settur tal-vetturi bil-mutur jirrapreżentaw soluzzjoni ekwilibrata li tieħu f’kunsiderazzjoni l-livell ta’ kompetizzjoni bejn il-marki li tikkaratterizza s-suq ewlieni, ir-riskju li tiġi mxekkla żieda fl-effiċjenza fid-distribuzzjoni bħala konsegwenza tar-restrizzjonjiet regolatorji li ma jkunux proporzjonali għall-għan ta’ protezzjoni tal-kompetizzjoni fis-suq, u b'kunsiderazzjoni għas-salvagwardji għall-prattika ta' marki diversi provduta mir-regoli ġenerali. Barra minn hekk, f’każ ta’ effetti ta’ esklużjoni mis-suq anti-kompetittiva li tirriżulta mill-eżistenza ta’ netwerks paralleli ta’ ftehimiet li jkun fihom obbligi ta’ marka unika, din l-għażla ssostni mekkaniżmu ta’ rtirar tal-benefiċċju tal-eżenzjoni ta’ kategorija bħala salvagwardja addizzjonali. 22. Sabiex tiġi mtejba ċ-ċertezza legali, il-Kummissjoni tista’ tipprovdi gwidi speċifiċi li fihom tispjega taħt liema ċirkustanzi l-obbligi ta’ marka unika huma l-aktar probabbli li jeskludu mis-suq l-operaturi l-ġodda u jwasslu għal effetti antikompetittivi u, b’mod partikolari, jiġġustifikaw l-irtirar tal-benefiċċju tal-eżenzjoni ta’ kategorija. Din il-gwida se tispjega wkoll illi, taħt ċerti ċirkostanzi, rekwiżiti minimi ta’ xiri li ma jeċċedux it-80% tax-xiri totali annwali tal-aġent jista’ madanakollu jkollhom effetti ta’ żieda ta’ lealtà u jistgħu għalhekk jiġu ttrattati bħala obbligi ta’ marka unika. 2.2. Protezzjoni tal-kompetizzjoni fi ħdan il-marka 23. Il-kompetizzjoni fi ħdan il-marka hija importanti fis-swieq meta l-kompetizzjoni bejn il-marki, fil-livell tal-manifatturi u/jew tad-distributuri, hija dgħajfa. Madanakollu, fis-swieq fejn il-kompetizzjoni bejn il-marki hija b’saħħitha, l-interazzjoni bejn il-fornituri u l-kompraturi naturalment timbotta lill-partijiet kontraenti lejn l-implimentazzjoni tal-operazzjonjiet l-aktar kost-effettivi u effiċjenti u tiżgura li l-benefiċċji li jirriżultaw jgħaddu għand il-konsumaturi. F’dawn iċ-ċirkostanzi, intervent regolatorju jirriskja li jimponi oneru mhux meħtieġ fuq il-kumpaniji, li finalment jissarraf f’telf ta’ effiċjenza. F’dak li jikkonċerna l-protezzjoni tal-kummerċ parallel, il-Kummissjoni tirrikonoxxi li l-protezzjoni tal-kummerċ parallel huwa għan essenzjali tas-Suq Komuni u, bħala tali kien is-suġġett ta’ ġurisprudenza stabbilita tal-Qorti tal-Ġustizzja[7]. 24. Ir-Regolament preżenti jeżenta l-kategorija ta’ distribuzzjoni kwantitattiva selettiva għal vetturi bil-mutur ġodda sa limitu tas-sehem tas-suq ta’ 40% u jikkombina żona ta’ sikurezza daqstant wiesgħa ma dispożizzjonjiet interni iktar stretti u kundizzjonjiet speċifiċi li jikkonċernaw, b’mod partikolari, ristrizzjonjiet li jipprevjenu li l-aġenti jissubkuntrattaw attivitajiet ta’ tiswija u manutenzjoni u l-ftuħ mill-aġenti ta’ punti ta’ bejgħ addizzjonali (l-hekk imsejħa “klawżola ta’ lokalizzazzjoni”). Dawn il-kundizzjonjiet iktar stretti ġew maħsuba biex jistimulaw id-diversità fil-mudelli tad-distribuzzjoni tal-karozzi bħala mezz biex tiġi sostnuta l-kompetizzjoni fi ħdan il-marka. 25. Ftit benefiċċji setgħu jiġu osservati li rriżultaw minn dawn ir-regoli aktar stretti. L-istħarriġ tas-suq magħmul mill-Kummissjoni wera li l-opportunità għall-aġenti biex jispeċjalizzaw f’attivitajiet ta’ bejgħ biss u jissubkuntrattaw is-servizzi ta’ tiswija u manutenzjoni li jħallu qligħ ma ttiħditx mis-suq. Barra minn hekk, l-aġenti fetħu punti ta’ bejgħ addizzjonali biss f’numru marġinali ta’ każi. 26. Min-naħa l-oħra, fil-kuntest ta’ kompetizzjoni ħarxa bejn il-marki, ir-regoli preżenti ħolqu żvantaġġi sinifikattivi. B’mod partikolari, il-potenzjal għat-tixrid mhux kontrollat ta’ punti ta’ bejgħ addizzjonali jista’ jwassal għal parasitiżmu fuq l-investiment magħmul minn oħrajn, u fil-prattika ġiegħel lill-manifatturi tal-vetturi sabiex jieħdu passi sabiex jippreservaw l-integrità tan-netwerks tagħhom billi jaġġustaw l-istandards kwalitattivi tagħhom għal dan il-fini. Dan wassal, min-naħa tiegħu, għal spejjeż ta’ investiment għola u marġini iktar baxxi għall-aġenti. 27. Il-Kummissjoni għalhekk temmen illi, billi jitneħħew ir-restrizzjonjiet regolatorji li jistgħu jiddevjaw l-inċentivi ta’ investiment tal-partijiet, l-applikazzjoni tal-eżenzjoni tal-kategorija ġenerali ġġib benefiċċji lin-negozji u lill-konsumaturi. Id-distribuzzjoni kwantitaaattiva selettiva ssir suġġetta għal-limitu tas-sehm tas-suq ġenerali ta’ 30%, u l-“klawżoli ta’ lokalizzazzjoni” kif ukoll ir-restrizzjonjiet ta’ aġenti tal-"bejgħ biss" ikunu eżentati sa dan il-limitu hekk imnaqqas. Madanakollu, sabiex tiżdied iċ-ċertezza legali u sabiex jiġu limitati l-ispejjeż il-kumpaniji jikkonformaw, il-Kummissjoni tista’ tikkonsidra li tipprovdi gwida speċifika għas-settur sabiex jiġu valutati dawk il-każi fejn is-sehem relevanti tas-suq jeċċedi t-30%. 28. Barra minn hekk, minħabba l-benefiċċji potenzjali li l-konsumaturi jista’ jkollhom mill-kummerċ parallel mhux ristrett tal-vetturi bil-mutur, il-Kummissjoni tista’ tikkjarifika – fl-istess settur linji gwida speċifiċi – iċ-ċirkostanzi li fihom ftehimiet li jirrestrinġu l-abbiltà tal-aġenti li jakkwistaw u jerġgħu jbiegħu vetturi li għandhom speċifikazzjonjiet barranin (“klawżola ta’ disponibbiltà”) tirriżulta f’ristrezzjoni indiretta fuq bejgħ attiv u/jew passiv u, għalhekk, tikser l-Artikolu 81[8]. 2.3. Il-protezzjoni tal-kompetizzjoni bejn sewwejja indipendenti u awtorizzati 29. Il-kompetizzjoni mis-sewwejja indipendenti timponi restrizzjoni kompetittiva kbira fuq n-netwerks awtorizzati peress li s-settur indipendenti joffri lill-konsumaturi servizz paragunabbli, spiss bi prezz irħas. Madanakollu, sewwejja indipendenti jistgħu biss jikkompetu effettivament jekk ikollhom aċċess kemm għall-informazzjoni teknika u għall-partijiet, li huma l-kontribuzzjonjiet ewlenin sabiex isir xogħol ta’ tiswija u manutenzjoni. Ir-Regolament preżenti pprova jiżgura l-aċċess ta’ dawn il-kontribuzzjonjiet billi jistabilixxi restrizzjonjiet fundamentali speċifiċi. 30. dawn il-kwistjonjiet konnessi mar-restrizzjonjiet possibbli li jaffetwaw l-aċċess għall-partijiet jiġu kkunsidrati hawn taħt f’punt 2.5. 31. F’dak li jirrigwarda l-aċċess għall-informazzjoni dwar it-tiswija teknika, għandu jiġi mfakkar li r-Regolament (KE) Nru 715/2007[9], li jirregola l-approvazzjoni tat-tip ta’ vetturi ħfief għall-passiġġieri u ta’ vetturi kummerċjali jistabilixxi regoli dettaljati li jiżguraw aċċess sħiħ u non-diskriminatorju għal tali informazzjoni għall-operaturi indipendenti kollha. Dan ir-Regolament huwa diġà applikabbli fuq bażi volontarja u se jsir mandatorju għal approvazzjoni tat-tip ġodda minn Settembru 2009 'il quddiem.[10] Madanakollu, għal diversi snin, il-parkeġġ tal-karozzi se jkun fih numri kbar ta’ vetturi mhux koperti bir-Regolament (KE) Nru 715/2007, li jikkostitwixxu suq sinifikattiv għas-sewweja indipendenti. Il-Kummissjoni għalhekk tikkonkludi li huwa importanti li jitkompla l-infurzar tar-regoli tal-kompetizzjoni sabiex tiġi evitata l-esklużjoni ta’ operaturi indipendenti billi jiġu żgurati kundizzjonjiet ta’ aċċess ekwivalenti għall-informazzjoni teknika tat-tiswija li għandhom x’jaqsmu mal-parkeġġ tal-karozzi eżistenti. 32. Għandu jiġu wkoll osservat madanakollu, li l-effetti antikompetittivi tal-esklużjoni jistgħu ugwalment jinbtu minn prattiki mmirati biex jipproteġu sewwejja awtorizzati mill-kompetizzjoni tas-sewwejja indipendenti. Eżempju tipiku huwa l-użu ħażin ta’ garanziji legali u estiżi konċessi mill-manifattur tal-vettura li xi drabi jiġu rrispettati bil-kundizzjoni li x-xogħlijiet ta’ tiswija u manutenzjoni kollha, inkluż dak mhux kopert mit-termini tal-garanzija, isiru minn membru tan-netwerk awtorizzata. Żvantaġġ tar-Regolament preżenti huwa li, bl-eżenzjoni ta’ ftehimiet ta’ distribuzzjoni kwalitattiva selettiva mingħajr l-ebda limitu tas-sehem tas-suq, ipprekluda azzjoni riparatorja effettiva fil-konfront ta’ prattiċi potenzjalment dannużi. 33. Għaldaqstant, il-Kummissjoni tikkonkludi li, billi tillimita l-eżenzjoni tad-distribuzzjoni selettiva sal-limitu tas-sehem tas-suq ta’ 30%, l-eżenzjoni ta’ kategorija ġenerali tippermetti infurzar aktar iffukat fir-rigward ta’ firxa aktar wiesgħa ta’ prattiċi potenzjalment dannużi, b’hekk titjieb il-kompetizzjoni bejn is-sewwejja indipendenti u dawk awtorizzati. Sabiex jikber l-infurzar effettiv, il-Kummissjoni tipproponi li tispjega f’dispożizzjonjiet speċifiċi għas-settur fil-ġejjieni ċ-ċirkustanzi li fihom ċaħda għal konċessjoni sħiħa u mhux diskriminatorja għal informazzjoni teknika lill-operaturi indipendenti, jew użu ħażin tal-garanziji jġibu l-ftehimiet tal-kwalità selettiva fl-ambitu tal-iskop tal-Artikolu 81 u tinstiga azzjoni ta’ infurzar. 2.4. Garanzija ta’ kompetizzjoni effettiva fi ħdan in-netwerks tal-manifatturi ta’ sewwejja awtorizzati 34. Il-kompetizzjoni bejn sewwejja awtorizzati ta’ marka speċifika hija importanti b’mod partikolari għal sewwieqa li għandhom vettura iktar ġdida (jiġifieri li għandha sa erba’ snin). Il-perċentwali tat-tiswijiet ta’ tali vetturi jsiru minn netwerks awtorizzati hija għolja minħabba l-preferenzi tal-konsumaturi u, b’mod partikolari, għal valur residwu iktar għoli li jiġi normalment attribwit lil karozza li saritilha regolarment manutenzjoni minn sewwejja awtorizzati. 35. Servizzi ta’ tiswija u manutenzjoni huma kkounsidrati bħala swieq ta’ marka speċifika. L-intensità tal-kompetizzjoni bejn is-sewwejja awtorizzati ta’ marka speċifika tiddependi fuq il-kundizzjonjiet ta’ aċċess għal netwerk stabbilit mill-ftehimiet standard tas-sewwejja awtorizzati. Peress li n-netwerk ta’ sewwejja awtorizzati u tad-distributuri tal-partijiet ta’ marka partikolari normalment ikollhom sehem tas-suq li jeċċedi sew it-30%, il-manifatturi tal-vetturi li jixtiequ jbbenefikaw mir-Regolament (KE) Nru 1400/2002 jistgħu japplikaw biss distribuzzjoni kwalitattiva selettiva. Dan ifisser li l-aċċess għan-netwerk tagħhom ta’ sewwejja awtorizzati għandu jkun ibbażat fuq kriterji ta’ għażla li huma oġġettivament ġustifikati billi jġibu benefiċċji lill-konsumaturi tal-aħħar. L-applikazzjoni tal-eżenzjoni ta’ kategorija ċenerali se twassal għall-istess riżultat. 36. Sabiex tiġi żgurata ċ-ċertezza legali u l-infurzar effettiv, il-Kummissjoni se tiċċara permezz tad-dispożizzjonjiet futuri speċifiċi għas-settur iċ-ċirkustanzi li fihom id-distribuzzjoni kwalitattiva selettiva taqa’ barra mill-ambitu tal-projbizzjoni fl-Artikolu 81(1) kif ukoll il-qafas tal-analiżi għall-valutazzjoni tal-ftehimiet li jaqgħu barra miż-żona ta’ sikurezza tal-eżenzjoni ta’ kategorija. B’mod partikolari, dispożizzjonjiet speċifiċi għas-settur se jkunu provduti biex jiċċaraw iċ-ċirkustanzi li fihom il-ftehimiet li jikkollegaw is-servizzi tal-bejgħ u wara l-bejgħ ma jmorrux kontra l-Artikolu 81, bħal pereżempju fil-każ ta’ operaturi ġodda li jippruvaw jidħlu f'suq. 2.5. Il-prevenzjoni tal-esklużjoni tal-produtturi tal-partijiet fis-swieq ta’ wara l-bejgħ 37. Barra partijiet li jġibu marka kummerċjali ta’ manifattur tal-vetturi (partijiet OEM) hemm partijiet magħmula fl-istess linja ta’ produzzjoni bħala l-komponent tal-vettura (partijiet OES), filwaqt li l-oħrajn huma magħmulin minn manifatturi tal-partijiet ta’ "kwalità paragunabbli". Il-partijiet li jaqgħu f’dawn il-kategoriji huma ta' spiss irħas minn partijiet identiċi li jkollhom il-marka tal-manifattur tal-vetturi. Huwa għaldaqstant importanti li tiġi protetta l-kanali ta' forniment alternattivi għall-partijiet, kemm lis-sewwejja awtorizzati u dawk indipendenti billi tiġi limitata l-kapaċità li jżomm lill-fornituri li jbiegħu fis-swieq ta’ wara l-bejgħ. 38. Skont ir-Regolament preżenti, ir-restrizzjonjiet tal-kapaċità tal-OES li jbiegħu partijiet lis-sewwejja awtorizzati, restrizzjonjiet tal-kapaċità tas-sewwejja awtorizzati li jbiegħu partijiet lis-sewwejja indipendenti, restrizzjonjiet tal-kapaċità tas-sewwejja awtorizzati li jixtru partijiet li jikkompetu minn sorsi oħra barra l-manifatturi tal-vetturi, kif ukoll restrizzjonjiet li jillimitaw il-kapaċità tal-OES li jiffissaw il-logo tagħhom fuq il-partijiet li jipprovdu lill-manifatturi tal-vetturi għall-finijiet tal-ewwel assemblaġġ huma elenkati bħala restrizzjonjiet essenzjali u huma, għalhekk, huma ttrattati bħala restrizzjonjiet intenzjonati. 39. Taħt l-eżenzjoni ta’ kategorija ġenerali, ir-restrizzjonjiet inkwistjoni ma jiġux ttrattati bħala restrizzjonijiet intenzjonati iżda minflok jiġu suġġetti għal skrutinju individwali. Bl-applikazzjoni tal-limitu tat-30% tas-sehem tas-suq, ftehimiet ta’ distribuzzjoni tal-partijiet ġeneralment jaqgħu ‘l barra miż-żona ta’ sikurezza konċessa mill-eżenzjoni ta’ kategorija ġenerali, peress li s-sehem tal-manifatturi tal-vetturi fuq is-swieq relevanti tal-partijiet huma probabilment 'il fuq minn 30%. Isegwi li l-prattiċi hawn fuq imsemmija ma jkollhomx eżenzjoni tal-kategorija u, evidenza assenti ta’ effiċjenzi ta’ tpaċċija, l-Artikolu 81 jista’ jiġi infurzat direttament kontra ftehimiet li għandhom effett restrittiv fuq il-kompetizzjoni. 40. Għar-raġunijiet hawn fuq imsemmija, il-Kummissjoni tikkonkludi li dak l-infurzar ikun effettiv mil-lum jekk ir-regoli ġenerali jiġu applikati fir-rigward ta' tali restrizzjonijiet. Madanakollu, minħabba l-inċertezza li dan l-approċċ jimplika, il-Kummissjoni se tiċċara fid-dispożizzjonjiet speċifiċi għas-settur iċ-ċirkostanzi li fihom ir-restrizzjonjiet inkwistjoni jġibu l-ftehimiet li hemm fi ħdan l-ambitu tal-Artikolu 81 u tiġi instigata azzjoni ta’ infurzar[11]. 2.6. Iż-żamma ta' effett ta' deterrent tal-Artikolu 81 41. L-aħħar għan huwa biex jiġi preservat l-effett deterrenti tal-Artikolu 81 sabiex jiġi evitat li eżenzjoni ta’ kategorija jiġi użat mill-manifatturi biex jinibixxi mġiba li tiffavorixxi l-kompetizzjoni indipendenti minn aġenti u sewwejja awtorizzati. Sabiex jintlaħaq dan il-għan, ir-Regolament għandi fih numru ta’ miżuri intiżi biex jissalvagwardja l-ispejjeż mitlufa tal-aġenti (pereżempju t-tul tal-kuntratt, il-perjodi tal-avviż, ir-raġunjiet tat-terminazzjonjiet tal-kuntratt, u t-trasferiment tal-kuntratti tal-aġenzija bejn il-membri tal-istess netwerk, kif stabbilit mill-Artikolu 3) li huma normalment koperti mil-liġijiet tal-kuntratti nazzjonali. 42. Hemm numru ta’ argumenti sabiex wieħed jikkonkludi li l-protezzjoni tal-indipendenza tal-aġent permezz id-dispożizzjonjiet immirati biex jirregolaw klawżoli kuntrattwali partikolari fil-kuntest ta’ eżenzjonjiet ta’ kategorija mhumiex aktar mezz effettiv jew validu sabiex jintlaħaq dan l-għan. 43. L-ewwel, kif sottolinejat fir-Rapport ta’ Evalwazzjoni tal-Kummissjoni, m'hemm l-ebda evidenza li dawn id-dispożizzjonjiet kellhom l-effet deterrenti intiż. Bil-maqlub, ir-Regolament seta’ kellu effetti negattivi, billi jagħmilha aktar diffiċili għall-manifatturi tal-vetturi biex jaġġustaw in-netwerks għall-kundizzjonjiet ekonomiċi dejjem jinbidlu fejn l-abbilità li wieħed jirrijorganizza n-netwerk malajr hija vitali għall-industrija awtomobilistika Ewropea sabiex iżżomm u ttejjeb il-kompetittività tagħha għal perjodu itwal. 44. It-tieni, l-aġenti ma jkollhomx l-ebda rimedju effettiv jekk is-sieħeb kuntrattwali tagħhom jirrifjuta li joħroħ kuntratt li jkun fih id-dispożizzjonjiet li suppost huma protettivi. Dan għaliex dawn id-dispożizzjonjiet ma joħolqu la drittijiet għall-aġenti u lanqas obbligi għall-manifatturi tal-vetturi iżda sempliċiment ineħħu l-benefiċċju tal-eżenzjoni ta’ kategorija mingħajr ma jimplikaw li kuntratti inkwistjoni jiksru awtomatikament l-Artikolu 81(1). 45. It-tielet, jidher diffiċli għall-Kummissjoni li tinkludi miżuri ta’ protezzjoni kuntrattwali f’kwalunkwe qafas legali fil-ġejjieni, issa li l-konfini bejn kuntratt nazzjonali u liġijiet kummerċjali fuq in-naħa l-waħda u d-dritt tal-kompetizzjoni tal-UE fuq in-naħa l-oħra ġie ċċarat fil-kuntest tar-Regolament (KE) Nru 1/2003. Matul in-negozjati dwar dak ir-Regolament, il-Kummissjoni semmiet li xtaqet "tallinja ruħha mal-opinjoni tal-Kunsill li "L-Artikoli 81 u 82 tat-Trattat għandhom bħala għan il-protezzjoni tal-kompetizzjoni fis-suq"[12]. Id-dispożizzjonjiet li b’mod predominanti jsegwu għan ieħor jinstabu normalment fil-liġijiet nazzjonali dwar il-kuntratti. 46. Il-Kummissjoni għalhekk tikkonsidra li tapplika r-regoli ġenerali. Dan iwassal għal approċċ iktar ekonomikament b’saħħtu li jtejjeb sinifikattivament il-konsistenza ġenerali tal-politika tal-kompetizzjoni fil-qasam tar-restrizzjonjiet vertikali u tippermetti l-użu tal-arranġamenti kuntrattwali effiċjenti. 47. Barra dan, il-linji gwida speċifiċi għas-settur se jiġu provduti sabiex jispjegaw li relazzjonjiet tarsparenti bejn il-partijiet normalment jirriduċu r-riskju għall-manifatturi li jinstabu responsabbli għall-użu ta' forom indiretti ta' pressjoni mmirati biex jilħqu riżulatati negattivi fuq il-kompetizzjoni[13]. 3. Konklużjoni 48. Fid-dawl ta’ dak li ntqal hawn fuq, il-Kummissjoni tipproponi: - Fir-rigward ta’ ftehimiet għall-bejgħ ta’ vetturi bil-mutur ġodda, li jiġu applikati r-regoli kif riflessi fil-preżent bil-proposta tal-eżenzjoni ta’ kategorija l-ġdida għal ftehimiet vertikali. Peress li l-partijiet interessati fis-settur tal-vetturi bil-mutur imdorrijin b’Regolamenti li huma speċifiċi għas-settur sa mill-1985 u l-operaturi fis-suq esprimew xewqa għal ċertezza legali, il-Kummissjoni se tadotta linji gwida speċifiċi għas-settur dwar il-punti stabbiliti fit-Taqsima 2.1, 2.2 u 2.6 hawn fuq. Sabiex jitħalla ħin lill-operaturi sabiex jaddattaw għas-sistema ġenerali, il-Kummissjoni tipproponi li d-dispożizzjonjiet tar-Regolament li japplikaw għall-ftehimiet għad-distribuzzjoni tal-vetturi bil-mutur se jibqgħu fis-seħħ sal-31 ta’ Mejju 2013. - Fir-rigward tal-ftehimiet għas-servizzi ta’ tiswija u manutenzjoni u/jew għal forniment u d-distribuzzjoni ta’ partijiet, biex jiġu applikati r-regoli ġenerali kif riflessi fil-preżent mill-eżenzjoni ta’ kategorija ġdida għal ftehimiet vertikali kkumplimentata jew mil-linji gwida speċifiċi għas-settur, jew regolament tal-eżenzjoni ta’ kategorija ffukat, jew kombinazzjoni taż-żewġ strumenti bl-iskop li tiġi rinforzata l-kapaċità tal-awtoritajiet tal-kompetizzjoni li nirreaġixxu għat-tħassib tal-kompetizzjoni b’mod wiesgħa u aktar sħiħ. B’mod partikolari, fir-rigward tat-tħassib li ġej: (i) aċċess għal tagħrif tekniku; (ii) aċċess għal partijiet; (iii) użu ħażin tal-garanziji; U (iv) aċċess għan-netwerks ta’ sewwejja awtorizzati (Taqsima 2.3, 2.4 u 2.5). Peress li l-applikazzjoni tas-sistema ġdida għas-servizzi ta’ wara s-suq tista’ ġġib benefiċċji immedjati għan-negozji u l-konsumaturi, il-Kummissjoni tipproponi li se tapplika għal ftehimiet vertikali għal forniment ta’ servizzi ta’ tiswija u manutenzjoni kif ukoll għal forniment u d-distribuzzjoni ta’ partijiet sa mill-31 ta’ Mejju 2010. 49. Il-partijiet interessati kollha huma mistiedna li jippreżentaw kummenti dwar din il-Kommunikazzjoni qabel il-25 ta’ Settembru 2009. Il-kummenti għandhom jintbagħtu Bil-posta elettronika , fl-indirizz li ġej:comp-car-sector@ec.europa.eu Bil-posta , fl-indirizz li ġej: Il-Kummissjoni Ewropea Id-Direttorat Ġenerali tal-Kompetizzjoni Reġistru tal-Antitrust B-1049 Brussell Il-Belġju [1] http://ec.europa.eu/competition/sectors/motor_vehicles/documents/evaluation_report_en.pdf [2] Il-kummenti li waslu ġew ippubblikati fuq il-websajt tad-DĠ tal-Kompetizzjoni fl-indirizz li ġej: http://ec.europa.eu/competition/consultations/2008_motor_vehicle/index.html [3] Ix-xenarji (ii), (ii) u (iv) jimplikaw li l-Kummissjoni għandha tadotta eżenzjoni ta' kategorija ġdida biex tisostitwixxi r-Regolament tal-Kummissjoni preżenti (KE) 2790/1999 tat-22 ta' Diċembru 1999 dwar l-applikazzjoni tal-Artikolu 81(3) tat-Trattat għal kategoriji ta' ftehimiet vertikali u prattiċi miftiehma, wara l-iskadenza tiegħu f'Mejju 2010. L-abbozz preliminari adottat mill-Kummissjoni jipprevedi l-introduzzjoni ta' numru ta' miljoramenti li, jekk jiġu finalment adottati, ma jbiddlux sostanzjalment l-analiżi tal-impatti konnessi max-xenarji hawn fuq imsemmija. Jekk il-Kummissjoni tiddeċiedi li timmodifika l-proposti preżenti b'mod li jaffetwaw konsiderevolment in-negozju tal-vetturi bil-mutur, huwa mifhum li tali bidliet ma jiġux awtomatikament trasposti fis-settur tal-vetturi bil-mutur iżda se jkunu s-suġġett ta' konsultazzjonjiet ulterjuri mal-partijiet kollha interessati wara l-pubblikazzjoni tal-Kommunikazzjoni preżenti. L-espressjoni "eżenzjoni ta' kategorija" se tiġi użata f'din il-Komunikazzjoni sabiex tiddetermina l-proposti preżenti għal eżenzjoni ta' kategorija li jisostitwixxi r-Regolament Nru 2790/1999. [4] Sakemm ma jingħadx mod ieħor, l-espressjoni "dispożizzjonjiet speċifiċi għas-settur" għandha tiġi użata matul il-Kommunikazzjoni preżenti sabiex tindika jew linji gwida addizzjonali jew kif previst taħt ix-xenarji (iii), jew regolament ta’ eżenzjoni ta’ kategorija supplimentari tas-settur taħt xenarju (iv) jew taħlita tat-tnejn. [5] Kif stabbilit mill-Qorti tal-Ġustizzja Ewropea f’sentenza tat-28 ta’ Frar 1991 fil-kawża C-234/89, Stergios Delimitis v Henninger Bräu AG , ftehimiet li fihom obbligi ta’ marka unika m’għandhomx l-għan li jirrestrinġu l-kompetizzjoni skont it-tifsira tal-Artikolu 85(1) (issa Artikolu 81(1)). [6] Avviż tal-Kummissjoni dwar ftehimiet ta’ importanza minima (Avviż de-minimis ); ĠU C 368, 22.12.2001, p. 13). [7] Ara sentenzi fil-kawżi C-551/03 P, General Motors, [2006] ECR 1-3173, paragrafi 67-68; Kawża C-338/00 P, Volkswagen/Commission , [2003] ECR I-9189, paragrafi 44 and 49, u l-kawża T-450/05, Peugeot/Commission , sentenza ta’ 9.07.2009, għadha ma ġietx ppublikata, paragrafi 46-49. [8] Sentenza tat-28 ta’ Frar 1984, kawżi konġunti 228 u 229/82 Ford of Europe Inc. u Ford-Werke Aktiengesellschaft v Commission ECR (1984) 1129. [9] Regolament (KE) Nru 715/2007 tal-Parlament Ewropew u tal-Kunsill tal- 20 ta’ Ġunju 2007 dwar l-approvazzjoni tat-tip ta’ vetturi bil-mutur fir-rigward tal-emissjonijiet ta’ vetturi ħfief għall-passiġġieri u ta’ vetturi kummerċjali (Euro 5 u Euro 6) u dwar l-aċċess għall-informazzjoni dwar it-tiswija u l-manutenzjoni tal-vettura (ĠU L 171, 29.6.2007, p. 1). [10] Cf. Artikolu 10 tar-Regolament (KE) Nru 715/2007 għad-dettalji. [11] Barra minn dan, f'konformità tal-ġurisprudenza tal-Volvo Veng (kawża 238/87 Volvo (AB) v Erik Veng [1988] ECR 6211) ftehimiet li jżommu lis-sewwejja indipendeti milli jkollom aċċess għal partijiet oriġinali jistgħu jkunu qed jiksru l-Artikolu 82, meta l-manifattur tal-vettura jgawdi pożizzjoni dominanti fir-rigward ta’ ċerti kategoriji ta’ partijiet (pereżempju partijiet ta’ akkwist obbligatorju) u jekk jista’ jiġi muri li jekk jiġu esklużi s-sewwejja indipendenti tiġi probabbilment eliminata l-kompetizzjoni effettiva fis-suq. [12] Ara premessa 9 tar-Regolament tal-Kunsill (KE) Nru 1/2003 tas-16 ta’ Diċembru 2002 dwar l-implimentazzjoni tar-regoli dwar il-kompetizzjoni stabbiliti fl-Artikoli 81 u 81 tat-Trattat (ĠU L 1, 4.0.2003, p. 1-25, l-ewwel sentenza). [13] F’dan il-kuntest jista' wkoll jissemma' li l-assoċjazzjonjiet prinċipali tal-manifatturi tal-vetturi bil-mutur (ACEA JAMA) riċentement ftehimu li jipproponu Kodiċi ta’ Mġieba li fih ċerti dispożizzjonjiet bażiċi derivati mir-Regolament (KE) Nru 1400/2002.